‘પ્રેમના Paytm’માં વાત મહેતા-ફૅમિલીની છે. પરિવારમાં બે દીકરીઓ છે, જેમાંથી મોટી દીકરી અત્યંત ગૂઢ અને માની ન શકાય એવી એક અસાધ્ય બીમારીથી પીડાઈ રહી છે. આ બીમારીને લીધે જ્યારે પણ તકલીફ પડે કે બીમારી આવે ત્યારે મોટી દીકરીને નાની દીકરીનાં બ્લડ અને બ્લડ-ટિશ્યુ ચડાવવામાં આવે છે. કહોને, આ બ્લડ અને ટિશ્યુ જ મોટી દીકરીની જિંદગીના દિવસો છે. બન્ને દીકરીઓને પણ આની ખબર છે અને એટલે જ બન્ને બહેનો એકબીજાનો શ્વાસ બનીને જીવી રહી છે. જોકે તકલીફ ત્યારે ઊભી થાય છે જ્યારે એક દિવસ નાની દીકરી મોટી દીકરીને તેનાં બ્લડ અને બ્લડ-ટિશ્યુઝ આપવાની ના પાડી દે છે. સ્પષ્ટ ના, ઘસીને ના. કોઈ દલીલ પણ તે ઇચ્છતી નથી અને કોઈ સમજાવટ પણ તેણે સાંભળવી નથી. વિપુલ મહેતા કહે છે, ‘ધર્મસંકટની આ ક્ષણને કેવી રીતે જોવામાં આવે છે અને કઈ રીતે આ પરિસ્થિતિ ઊભી થઈ છે એ વાત અત્યંત લાગણીસભર રીતે નાટકમાં સમાવવામાં આવી છે. ચહેરા પર સ્મિત હોય અને એ પછી પણ આંખોમાં પીડા હોય, વેદના હોય અને છતાં એ વર્તાવા નહીં દેવાની એ વણલખી શરત પણ ઊભી છે.’